Kommissionens forordning (EF) nr. 1880/2001

af 26. september 2001

om ændring af forordning (EF) nr. 1621/1999 om gennemførelsesbestemmelser til Rådets forordning (EF) nr. 2201/96 for så vidt angår støtte til dyrkning af druer bestemt til produktion af tørrede druer af bestemte sorter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved forordning (EF) nr. 1239/2001(2), særlig artikel 7, stk. 5, og

ud fra følgende betragtninger:

(1) Det fastsættes i artikel 13, stk. 2, litra d), i Kommissionens forordning (EF) nr. 1621/1999 af 22. juli 1999 om gennemførelsesbestemmelser til Rådets forordning (EF) nr. 2201/96 for så vidt angår støtte til dyrkning af druer bestemt til produktion af tørrede druer af bestemte sorter(3), ændret ved forordning (EF) nr. 2256/1999(4), at der for de erhvervsdrivende, som er omfattet af foranstaltningerne i Rådets forordning (EF) nr. 399/94 af 21. februar 1994 om særlige foranstaltninger for tørrede druer(5), ændret ved forordning (EF) nr. 2826/2000(6), gælder overgangsforanstaltninger for så vidt angår forpligtelsen til at anvende stabelbare plastkasser til levering af de uforarbejdede tørrede druer. Som følge af en anmodning fra Grækenland, der har påberåbt sig vanskeligheder med at fremskaffe sådanne kasser, bør disse overgangsforanstaltninger ekstraordinært forlænges i yderligere et år, og derfor bør der for produktionsåret 2001/02 fastsættes en mellemliggende sats på mindst 75 % af de leverede og oplagrede mængder i nævnte kasser.

(2) Det fastsættes i artikel 5, stk. 1, i nævnte forordning (EF) nr. 1621/1999, at kontrakterne indgås senest den 1. august inden det pågældende produktionsår, og at der gælder en forpligtelse for den individuelle producent eller for producentorganisationen til at levere hele mængden i stabelbare plastkasser, jf. dog overgangsbestemmelserne i artikel 13, stk. 2, litra d). På baggrund af den ændring, der er foretaget af disse overgangsbestemmelser for produktionsåret 2001/02, bør fristen for kontrakternes indgåelse forlænges til den 30. september 2001 for nævnte produktionsår.

(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

I artikel 13, stk. 2, i forordning (EF) nr. 1621/1999 foretages følgende ændringer:

1) Litra c) affattes således: "c) De kontrakter, der er omhandlet i artikel 5, indgås mellem på den ene side producenter eller producentorganisationer og på den anden side forarbejdningsvirksomheder, der har indgivet en anmodning om optagelse i databasen, inden kontrakterne indgås; for produktionsårene 1999/2000, 2000/01 og 2001/02 skal kontrakterne indgås senest henholdsvis den 1. november 1999, den 1. september 2000 og den 30. september 2001."

2) Litra d), tredje led, affattes således: "- mindst 75 % af de leverede og oplagrede mængder i produktionsåret 2001/02."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. september 2001.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 29.

(2) EFT L 171 af 26.3.2001, s. 1.

(3) EFT L 192 af 24.7.1999, s. 21.

(4) EFT L 275 af 26.10.1999, s. 13.

(5) EFT L 54 af 25.2.1994, s. 3.

(6) EFT L 328 af 23.12.2000, s. 2.